정조 11년 · 목
敎曰領議政入侍事遣史官傳諭○予曰濟州請得羅里浦穀物事將何以處之致仁曰在前亦有六月請得之例矣予曰何時事也致仁曰似是庚子年間事也旣有前例亦不可不許也予曰慶尙道牟還事亦將何以處之致仁曰本道水災無前有此牟還停捧之命臣實欽仰德意而目下接濟雖急來頭蓄積不可不念其中尤甚處折半停退稍勝處三分一停退似合事宜故俄與諸常相議今將草記稟處矣予曰京畿則水災姑不至切急而江原道將奈何致仁曰江原道中嶺東甚於嶺西云矣予曰海西何如云耶致仁曰觀於啓本則似不至大段予曰今年亦將爲穴農矣致仁曰穴農亦有許多般如今年國家所失尤多矣予曰褒貶已盡行乎致仁曰軍器寺未及行之矣予曰訓將將不欲行公耶致仁曰聞以實病不得行公云矣予曰守禦使家老人何以經過致仁曰姑一樣云矣予曰守禦廳褒貶幾時行之云耶致仁曰姑未聞知矣予曰維州納不納之議便成牛李黨論今者二南面割屬當否之論殆無異於此也致仁曰可否各出所見豈有偏論之憂而割屬之利恐不如鑄錢之爲得也予曰予意亦如此矣予曰金川十五面十一面入於折受若又失二南面爲弊必大但在今松民邊不可不扶護故有此議耳致仁曰若以屬之松都三百軍丁將何處得來向時左相所奏恐無以易之且聞二南面雖盡爲起耕所收將不過二千兩云臣意則似不如鑄錢之利十分一矣予命來待諸臣入侍予曰安樂峴東西治道事在前則峴東用守護軍給點心一時赴役峴西以部字內之故燻造契田夫同爲修治而今則筒決非但治道之役故向使徐有大看審以來聞其所奏峴東穿鑿處把▣極長不可但使守護軍治之峴西又有築筒之役尤極浩大云今將何以擧行乎卿等旣登筵席各陳所見也有隣曰峴東則火巢內使用陵卒之規分付楊州牧使之從便擧行峴西則隱溝橋梁戶曹依前擧行築筒專責於各其田主治道則付於燻造契人而若其力不逮處自戶曹略加助給恐合事宜矣在簡曰水筒隱溝臣曹自當擧行道路缺落處京兆以燻造契人修治而築筒衝破處恐不宜專責於田夫矣履素曰旣有可據之例當依此擧行而築筒事田夫如難獨當則量宜助給似合事宜矣崇祜曰勿用坊民之下敎雖不勝欽仰而事勢恐不得不如是不然則助給物力於田夫契人使之完築亦一道矣予曰峴東事從之峴西事卿等一番看審後後日次對稟處予謂致仁曰卿意則築筒事如何處之爲當耶致仁曰毋論任田夫與役他民從便速爲似合事宜矣予曰此路無他繞出處乎在簡曰若繞出則田畓必多受傷矣致仁曰田畓多傷亦可悶矣在簡曰待看審形址後可議耳予曰此處田畓幾爲數百石落種地乎作者亦當爲幾何有隣曰田畓則壯矣作者之數未及聞之矣予謂履素曰薦取才幾時爲之履素曰姑未及爲之予曰都政幾時可行履素曰昨聞吏判言二十五日內可爲而未及定云矣予曰吏兵判過今番都目則爲經二都目乎致仁曰皆爲二都目矣予曰亦有經三都目之例乎致仁曰臣不能詳知矣蓍東曰新錦伯到界在於初七褒貶則例於旬間封啓而今番則舊伯在營時當爲封啓在前亦有初三日封啓之例故臣與舊伯相爲往復以初三封進爲定敢達予曰旣有前例初三日封啓可也但新錦伯人事極迂闊矣向於下直時語以悶雨之意則不言民事只以下去時道路艱難爲對且問根耕節晩則謂生長京中不知根耕云豈有爲監司而不知根耕者乎致仁曰人固不可以此等事知之矣予曰宮官時見之文人且介潔他事不可知必不貪矣予曰沈家邊家未及越價乎有隣曰姑未越價矣予曰趁卽送價後自營建廳草記別看役不可不差下誰可爲之予謂致仁曰別看役沈鏔與卿幾寸致仁曰臣之外戚矣予曰予則認爲沈鏞之庶弟爲卿至親故曾於末副擬輒落點矣沈鏞筋力今則何如致仁曰不如前矣予曰亦有子乎致仁曰有子名養之予曰沈鏔親於誰家亦爲人幕裨乎致仁曰未嘗爲幕裨以戚屬之故往來臣家與守禦使家矣允鈺曰別看役一人似爲不足矣予曰今姑差出一人牌將亦不必多出矣有隣曰二家越價後渠輩則欲卽地空出而自上有六月勿出之敎故姑爲不得出去云矣予曰待七月出去也有隣曰廟役時月臺不可不爲矣予曰月臺不關矣允鈺曰一層月臺豈至多費乎予曰月臺則置之無妨石材誠難矣其處石材可堪用乎予曰二家買後雖一木一石皆必擇用也向時磨鍊似過矣圖形亦更爲成出也有隣曰流下材木所泊處拒別庫最近輸入於別庫似好矣予從之曰自江上劈鍊則輸入時尤輕便矣且凡椽樑柱幾箇幾尺可用不可用皆錄出也有隣曰當依下敎擧行矣予曰二家空出後又不可不使人入守矣允鈺曰此則當使員役輩往留矣予命推考房承旨持柳鎭恒供辭二丈入侍予曰李元謙李東憲若皆謂有此事則將無以發明矣前有李邦一李文德事今又有柳鎭恒外面看之殆若偏論然御史亦不緊矣予曰備郞手本大小南面則謂難移屬松都至於松西面在松都有無不關而乃欲以此移屬殆若彌縫然可謂時體矣沈滯多年何其好時體如此耶前言戲耳大體二南面形便果何如鎭宅曰以地勢言之松近而金遠以利害言之在金川爲遺利之土在松都爲務本之地矣予曰松都若得此固必有大益金川則十五面中十一面皆入折受云若又失此可想其窘乏松都之得此與金川之失此利害多少段段參照以陳鎭宅曰迫近松都松固願得且周廻二百里居民絕少蓋金川稅役頗重陳廢之地一隅起耕則全幅徵稅故民不願耕若屬之松都可無此患在金川則爲弊必多矣予曰陳荒者爲幾許鎭宅曰竝磽确處計之似過三分一矣予曰所出幾何鎭宅曰以田結計之爲四百結矣予曰一年收稅計以作錢則幾何鎭宅曰以常年計之幾爲千兩云耳予曰然則雖使夥然亦不過二千雖屬小松都亦何大益乎鎭宅曰以收稅誠無大益而但屬之松都人民必多居人多則收其一疋之布土地亦隨而漸闢所益亦不些矣予曰居民中土豪幾何雖爲松民亦不厭乎鎭宅曰土豪之不欲屬於松都而中問作梗者似無之矣予曰土地屬之松都軍丁仍屬金川何如鎭宅曰如此則目今居民雖爲金川軍而來頭新聚之民將必屬於松都金川軍逃故之代無以充定矣予曰倣平安道里代定之例此地軍丁逃故之代皆於此地居民中代定何如鎭宅曰松都係是上營軍丁散在各處可也金川則恐不可如是矣予曰以此地屬松都而金川則十一面折受還爲出給亦足以補其所失乎鎭宅曰其相當與否臣未及料量矣予曰金川亦非等閒之地柴草則京士夫亦聊賴之矣鎭宅曰金川與松都同守靑石之險其爲要衝也同矣予曰若割給此地則松都二十萬放債之數可以充補乎鎭宅曰如可以此充補可以割給而但恐亦不足以當放債之數也予曰此誠難處矣後市爲松民所賴而實爲國家弊端領相之革罷可謂事業備郞經過松都時松民以此爲如何鎭宅曰他民則不知其失利與否而富商大賈似不無失利之歎矣予曰後市罷後松商所儲物貨將如何處之云耶鎭宅曰初年則必多狼狽者矣予曰後市罷後勢將扶護松民若割給二南面充補萬兩之數則好矣予曰吏判如不出去還爲入侍予曰卿詳知二南面事乎備郞雖看審以來必不如久居而熟諳者矣著東曰臣意則人民屬之金川土地屬之松都似無妨矣予曰備郞手本謂二南面土地近百里云然乎蓍東曰其實不過四五十里矣予曰聞卿言殊覺豁然但備郞則以爲不過一二千兩前者海營防啓亦以爲所餘多石角之地云然則何以滿七八千數耶蓍東曰不然荒原起墾則皆良田也所收豈止於一二千兩耶予曰卿言如此設若使卿爲海伯則當不固執於割屬之議耶著東曰此則臣不敢質言聞二南面民情皆願屬松都云矣予曰二面民情雖如此金川一境民情又何如鎭宅曰金川民不欲割給矣予曰吏判則言若屬松都必歲收屢倍之利然則目今稅入軍丁皆仍屬本郡其外則使松都次知好矣如是則金川官民似無持難之端矣鎭宅曰聞金川民言則以爲稅入雖依舊屬之本郡民則金民而耕於松地恐有掣礙且軍丁逃故之代必難充定云矣予曰此則不然此地逃故之代使松都代定如里代定之例則好矣蓍東曰地旣屬松則軍丁逃故雖使松都代充松民亦必樂從矣予曰松都自來重地士馬精强緩急可恃且富商大賈統一國言之無如松都之多富商大賈雖若無用而實國之府庫後市罷後失利必多何以則可以捄濟也蓍東曰朝家軫念扶護之方宜亦有異於他處而向者左相所奏大體則非不好矣然此地在金川爲荒廢之區在松都爲膏沃之田可決利害矣予曰左相之言大體好矣而割給松都亦何害之有但金川利害不可的知此爲難處矣金川▣則以爲如何云耶鎭宅曰郡民欲呈訴備局而金川倅力止之云矣予曰金川倅則必難之矣松都旣是保釐重地而後市罷後松民之凋殘可慮二面割屬利害亦難的知則目下捄弊似無如鑄錢之爲善俄者領相亦以此爲言矣鑄錢則果可使松人復古而松人之願亦如何蓍東曰鑄錢則願者必多可慮者器具耳予曰如有器具則鑄錢之策似爲最優但向時新留守之言未反詳聞是可菀也備郞手本則太涉時體予實非之不給二南面而只割松西面何益之有鎭宅曰松西面在松營則得之無益而松民則大願所也蓍東曰松西面在前嘗割屬松都而故判書閔鎭厚爲留守時還屬長湍矣予曰何故還屬也蓍東曰必由於在松都則無益而長湍則必欲還得故還給之矣予曰若使松都得二面則必不還給乎蓍東曰必不還給矣予曰下直守令入侍義榮等進伏予命宣諭訖予曰入侍守令回拜之際有失錯而司謁在傍不爲指導當該司謁自政院脫㡌立庭申後退送也